चन्द तेस्रोपल्ट क्यान अध्यक्ष, पारस सचिवमा निर्वाचित
चतुरबहादुर चन्दलाई अध्यक्ष र राष्ट्रिय टोलीका पूर्वकप्तान पारस खड्कालाई सचिवमा चुन्दै नेपाल क्रिकेट संघ (क्यान) ले शनिबार चारवर्षे केन्द्रीय समिति चयन गरेको छ ।
काठमाडौँ — चतुरबहादुर चन्दलाई अध्यक्ष र राष्ट्रिय टोलीका पूर्वकप्तान पारस खड्कालाई सचिवमा चुन्दै नेपाल क्रिकेट संघ (क्यान) ले शनिबार चारवर्षे केन्द्रीय समिति चयन गरेको छ ।एभरेस्ट होटलमा सम्पन्न क्यानको साधारणसभा तथा अधिवेशनले चन्दलाई अध्यक्षमा सर्वसम्मत चयन गरेको थियो भने पारस निर्वाचनमार्फत पदाधिकारी बनेका हुन् । पारसले प्रशान्तविक्रम मल्ललाई ४८–३७ मतले पराजित गरेका हुन् । मल्ल यसअघि क्यानमा सदस्य हुँदै कार्यबाहक सचिवको भूमिका निभाएका थिए । १७ सदस्यीय नयाँ क्यानमा चन्दको यो तेस्रो कार्यकाल हुनेछ । चार वर्षअघिको निर्वाचनमा पनि उनी अध्यक्षमा चुनिएका थिए । यसपालि क्यानको निर्वाचन पनि उनीवरिपरि केन्द्रित रह्यो । उनको प्रदेश सुदूरपश्चिमबाट सबैभन्दा बढी ५ जनाले क्यानमा प्रतिनिधित्व गर्नेछन् । निर्वाचन साधारणसभाले अध्यक्ष, उपाध्यक्ष, सचिव, कोषाध्यक्ष र १३ सदस्य गरी १७ सदस्यीय कार्यसमिति चुनेको हो । अध्यक्षसहित उपाध्यक्ष, कोषाध्यक्ष निर्विरोध चुनिए । उपाध्यक्षमा रोशन सिंह र कोषाध्यक्षमा पदम खड्का निर्वाचित भए । सिंह यसअघि कोषाध्यक्ष र खड्का सदस्य थिए । खुलातर्फ धिरेन्द्र साउद, दुर्गाराज पाठक, आयुष श्रेष्ठ, वीरेन्द्रबहादुर चन्द र करन महत्रा क्षेत्री निर्वाचित भए । साउदले ५९, पाठकले ५४, श्रेष्ठले ५१ र महत्राले २६ मत पाएका थिए । महत्रा र ऋषिराम गौतमको समान २६ मत भए पनि गोलाप्रथामा महत्राले बाजी मारेका थिए । सदस्यमा खुलातर्फ पराजित हुनेमा कृष्ण श्रेष्ठले २५, प्रकाश पौडेलले २३, सुनील कार्कीले २०, सुनीलसिंह हमालले १८, नरेश राणाले १४, कैलाश विष्टले १३, प्रकाश गैरेले ७ मत पाएका थिए । प्रदेशतर्फ कोशीबाट अर्जुन पौडेल, मधेशबाट माधव कर्माचार्य, वाग्मतीबाट दिवाकर घले, गण्डकीबाट सुदीप शर्मा र सुदूरपश्चिमबाट विक्रम विष्ट निर्वाचित भए । अर्जुनले सुनील पौडेललाई ४७–३४ मतले पराजित गरेका थिए । माधव कर्माचार्य र दाउद अन्सारीको समान ४२ मत भए पनि गोलाप्रथामा कर्माचार्य विजयी भए । घलेले सुदीप पियालाई ५२–२८ ले र विक्रम विष्टले हरि रेग्मीलाई ४९–३१ मतले हराए । लुम्बिनीबाट प्रदीप मजगैया र कर्णालीबाट श्रीधर केसी तथा महिला सदस्यमा जयन्तीदेवी भट्ट निर्विरोध भए । क्यानसँग आबद्ध ४५ जिल्लाका १–१ प्रतिनिधि, २४ प्रदेश प्रतिनिधि, हालको केन्द्रीय समितिका १५ प्रतिनिधि तथा अम्पायर र प्रशिक्षक संघका १–१ प्रतिनिधि गरी ८६ मध्ये ८५ प्रतिनिधिले क्यान निर्वाचनमा मतदान गरेका थिए । प्रतिनिधि विवादमा सदस्यता खारेज हुँदा झापाले मतदान गर्न पाएन । तस्बिरहरू : हेमन्त श्रेष्ठ/कान्तिपुरमेरो लागि पनि यो सुरुआत हो । यो यात्रामा मैले विशेष ध्यान दिनुपर्ने भनेको जिल्लादेखि नै केन्द्रसम्म मलाई सहयोग गर्नेलाई हो, उहाँहरूले मलाई हौसला दिनुभएको थियो । हौसलाले म यो स्थितिमा आइपुगेको हो । नेपाल क्रिकेट संघको एउटा राम्रै टिम बनेजस्तो लाग्छ । यसको टिम, उसको टिमभन्दा पनि मलाई के लाग्छ भने आज नेपाल क्रिकेट संघ गठन भएको छ । चुनावी माहोल मेरो, तिम्रो, हाम्रो भन्ने एउटा ठाउँमा हुन्छ । क्यानलाई कसरी अगाडि बढाउने अबको कार्यसमिति बैठकले गर्नेछ । मेरो एउटै लक्ष्य यो हो कि नेपाली क्रिकेट अझै योभन्दा माथिल्लो स्थानमा पुग्नुपर्छ । खेलाडीको रूपमा मैले जे जति अनुभव बटुलेको छु त्यो अनुभव जिल्लादेखि प्रदेशमा नतिजा आउने संरचना कसरी बनाउन छलफल गर्नेछु । सबैभन्दा महत्त्वपूर्ण घरेलु क्रिकेटको संरचना तथा जिल्ला र प्रदेश बलिया हुँदैन तबसम्म मलाई लाग्दैन हामी केन्द्रमा केही गर्न सक्छौं । केन्द्र आफैंमा स्थापित छ, केन्द्रमा पनि गर्नुपर्ने काम धेरै छन् । अहिलेका लागि पहिलो प्राथमिकता भनेको ग्रासरुट क्रिकेट तथा जिल्ला र प्रदेशको संरचना कसरी अगाडि बढाउने भन्ने हो । दुई वर्षअगाडि क्रिकेट छोड्दा क्यानमा आउने एउटा आस थियो । यो चुनावी अभियान मैले लगभग ४ महिना अगाडि सुरु गर्दा वाग्मती प्रदेशमा एक भोट तलमाथि भइदिएको भए सायद आज म घरमै हुन्थें होला । तर साथीहरूको जुन सहयोग र विश्वास थियो त्यसले मलाई एउटा नयाँ अनुभव बटुल्न अवसर दियो । म आएकाले मान्छेका आशाहरू धेरै बढेका होलान् । तर पारस खड्काले मात्र गरेर नेपाल क्रिकेट अगाडि बढ्नेवाला छैन । जब म खेलाडी थिएँ, त्यतिखेर म सँगै एउटा राम्रो क्रिकेट टिम थियो र हरेक खेलाडीले आफ्नो भूमिका पूरा गरेका थिए । मलाई लाग्छ त्यो भूमिका अब हरेक पदाधिकारी र सदस्यले पूरा गर्नुपर्नेछ ।